|  |
| --- |
| Til kommuner og offentlige lodsejere  omfattet af Natura 2000-planlægningen |

**Opdatering af kortgrundlag til administration af Natura 2000-tilsagnsordninger under CAP**

Miljøstyrelsen udarbejder administrative kortlag med de arealer, hvor der kan gennemføres indsatser finansieret under CAP for at opfylde dele af indsatsprogrammet i Natura 2000-planerne. Kortene udarbejdes som grundlag for administrationen af flere tilsagnsordninger under CAP og indgår bl.a. som grundlag for prioritering af plejeindsatsen under ordningen ”*Pleje af græs- og naturarealer*”.

Kortgrundlagene opdateres på baggrund af 3. kortlægning (2016-19) af habitatnaturen. Miljøstyrelsen vil give kommunerne som handleplanmyndighed og de offentlige lodsejere, som selv gennemfører den fornødne indsats efter Natura 2000-planerne, mulighed for at komme med forslag til justering af kortlagene, så der i videst muligt omfang bliver overensstemmelse mellem den forventede indsats og tilskudsordningerne og for at undgå mulighed for dobbeltfinansiering og dermed risiko for, at allerede planlagte projekter ikke kan gennemføres som følge af dette.

**Fristen for forslag til justering af kortene er d. 5. februar 2024**

Tilsagnsordningerne målrettet indsatser i Natura 2000-områderne er en videreførelse af de kendte ordninger, der er nævnt nedenfor. Ordningerne er målrettet den indsats, der er angivet i Natura 2000-planerne for 2022-27. Miljøstyrelsen forbeholder sig derfor retten til at tilrette eventuelle bidrag fra kommuner og offentlige lodsejere, som væsentligt overskrider den forudsatte indsats eller varetager andre formål end opfyldelse af Natura 2000-planerne. Der kan ligeledes ske tilretning af indkomne forslag i forbindelse med Miljøstyrelsens kvalitetssikring forud for, at Miljøstyrelsen oversender de tilpassede kortlag til Landbrugsstyrelsen.

# Retningslinjer for justering af kortgrundlag

De tilsagnsordninger, som forudsætter et kortgrundlag, er[[1]](#footnote-1):

1. driftsbetingede naturarealer, dvs. ordningen ”*Pleje af græs- og naturarealer*”
2. ordningen ”*Rydning og forberedelse til afgræsning*”

Ordningerne kan findes på [Landbrugsstyrelsens hjemmeside](https://lbst.dk/tilskud-selvbetjening/tilskudsguide)[[2]](#footnote-2).

## Ad 1. Særligt udpegede Natura 2000-arealer til pleje

Kortlaget ”*Særligt udpegede Natura 2000-arealer til pleje*” anvendes til tilsagnsordningerne ”*Pleje af græs- og naturarealer*” og ”*Rydning og forberedelse til afgræsning*”.

Miljøstyrelsens forslag til kortlaget består af følgende:

* Miljøstyrelsens kortlægning af habitatnaturtyperne i perioden 2016-19 (kortlagt inden for habitatområderne): enårig strandengsvegetation (1310), strandeng (1330), indlandssalteng (1340), grå/grøn klit (2130), våd hede (4010), tør hede (4030), enekrat (5130), tør overdrev på kalkholdigt sand (6120), kalkoverdrev (6210), surt overdrev (6230), tidvis våd eng (6410), tørvelavning (7150) og rigkær (7230) (ved mosaikpolygon medtages arealet, hvis naturtyperne samlet udgør mindst 50% af mosaikken).
* §3-registrerede enge, heder, moser (ikke skovbevoksede), overdrev og strandenge indenfor Natura 2000-områderne (kortet bygger på §3 registreringerne fra november 2023).
* Alle kortlagte potentielle levesteder for ynglefugle på udpegningsgrundlaget i det enkelte Natura 2000-område (data fra NOVANA overvågningen 2016-19) samt arealer fra laget ”*Særlig fuglevenlig drift*”.
* Alle arealer, der indgår i rydningslaget (se nedenfor).
* Arealer hvor der inden for de sidste 5 år er givet tilsagn til *”Rydning og forberedelse til afgræsning*” eller ”*Natura 2000-hydrologiprojekter (etablerede)*”.

Fritstående arealer under 0,15 ha er blevet fjernet fra laget.

Kommuner og offentlige lodsejere kan foreslå følgende justeringer:

* fjerne arealer fra laget:
  1. arealer hvor der allerede er planlagt andre projekter fx Life-projekter og hvor det derfor ikke er hensigtsmæssigt at arealet indgår i laget pga. risiko for dobbeltfinansiering
* tilføje arealer til laget:
  1. arealer hvor en naturplejeindsats vurderes nødvendige for gennemførsel af en Natura 2000-handleplan eller drifts- og plejeplan. Arealerne skal ligge indenfor Natura 2000-områderne.   
     Der er særligt fokus på græsarealer der af hensyn til jordrugende fugle har behov for naturpleje
  2. hvis der er givet tilsagn til ”*Rydning og forberedelse til afgræsning*” så vær opmærksom på, om der fortsat er mulighed for at søge ”*Pleje af græs- og naturarealer*” (der er så vidt muligt taget højde for dette ved udarbejdelse af laget).

Det bemærkes, at der vil være mindre huller mellem enkelte polygoner i laget. Dette er ikke af væsentlig betydning, da der i tilsagnsordningen er krav om at kun en vis del af ansøgningsareal skal ligge inden for kortlagede ”*Særligt udpegede Natura 2000-arealer til pleje*”. Der er derfor ikke behov for ændringsforslag af denne karakter.

## Ad 2. Særligt udpegede Natura 2000-arealer til rydning

Kortlaget ”*Særligt udpegede Natura 2000-arealer til rydning*” anvendes til tilsagnsordningen ”*Rydning og forberedelse til afgræsning*”.

Miljøstyrelsens forslag til kortlaget består af følgende:

* Miljøstyrelsens kortlægning af habitatnaturtyperne i perioden 2016-19 (kortlagt inden for habitatområderne)
  1. Strandeng (1330), indlandssalteng (1340), grå/grøn klit (2130), klitlavning (2190), tør overdrev på kalkholdigt sand (6120), surt overdrev (6230), tidvis våd eng (6410), tørvelavning (7150), kildevæld (7220) og rigkær (7230) med vedplantedækning i klasse 3-5
  2. Enekrat (5130) og kalkoverdrev (6210) med vedplantedækning i klasse 4-5

(Ved mosaikpolygon medtages arealet hvis naturtyperne samlet udgør mindst 50% af mosaikken).

Fritstående arealer under 0,05 ha er blevet fjernet fra laget.

Kommuner og offentlige lodsejere kan foreslå følgende justeringer:

* fjerne arealer fra laget
  1. arealer hvor rydning ikke ønskes eller allerede er foretaget.
* tilføje arealer til laget
  1. arealer hvor en naturplejeindsats vurderes nødvendige for gennemførsel af en Natura 2000-handleplan eller drifts- og plejeplan. Arealerne skal ligge indenfor Natura 2000-områderne.   
     Der er særligt fokus på:
     1. levesteder for fugle der har behov for naturpleje
     2. arealer der er kortlagt som en af ovenstående habitatnaturtyper og som har behov for rydning af vedplanter (selvom tilgroningsklassen er lavere)

Det bemærkes, at der vil være mindre huller mellem enkelte polygoner i laget. Dette er ikke af væsentlig betydning, da der i tilsagnsordningen er krav om at kun en vis del af ansøgningsareal skal ligge inden for kortlaget ”*Særligt udpegede Natura 2000-arealer til rydning*”. Der er derfor ikke behov for ændringsforslag af den karakter.

# Arealer, der ikke kan modtage tilsagn

Såfremt habitatskov og kalkfattige moser (hængesæk (7140), højmose (7110) og nedbrudt højmose (7120)) udgør mere end 50% af et areal, så indgår de ikke i de kortlag Miljøstyrelsen udarbejder som grundlag for Landbrugsstyrelsens administrationen af de tidligere nævnte ordninger. Heder indgår heller ikke i laget ”*Særligt udpegede Natura 2000-arealer til rydning*”. Forslag om inddragelse af sådanne arealer vil blive udtaget forud for levering af kortlagene til Landbrugsstyrelsen.

Hvide klitter (2120) og klitheder (2140) er ikke i sig selv berettiget til støtte. Disse naturtyper kan imidlertid medtages i det omfang, de indgår i mosaik med naturtyper, der indgår i Miljøstyrelsens kortlag.

Der kan ikke indgå arealer i disse kort, hvor indsatsen har andre formål end gennemførsel af Natura 2000-planerne.

# Vejledning til kommentering af data

Miljøstyrelsens forslag til kortlagene ”*Særligt udpegede Natura 2000-arealer til pleje*” samt ”*Særligt udpegede Natura 2000- arealer til rydning*” fremgår af Miljøstyrelsens [WebGIS-løsningen](https://miljoegis.mim.dk/cbkort?profile=natura2000tilskud-2023)[[3]](#footnote-3).

For at lette den efterfølgende behandling skal forslag til justering af de af Miljøstyrelsens udarbejdede kortlag indtegnes i eget GIS-program og sendes til Miljøstyrelsen som GIS-filer. Filerne skal leve op til følgende:

* filformatet skal enten være .tap eller .shp
* projektionen skal være ETRS\_1989\_UTM\_Zone\_32N (25832)
* tabelstrukturen skal være den samme som den, der er angivet i Miljøstyrelsens skabelon (datamodel - kan downloades fra [Miljøstyrelsens WebGIS](https://miljoegis.mim.dk/cbkort?profile=natura2000tilskud-2023)-løsning)
* Der skal leveres et GIS-lag for hver forslagstype. Dvs. én GIS-fil der samler alle forslag til arealer, der hhv. foreslås:
  1. fjernet fra ”*Særligt udpegede Natura 2000-arealer til rydning*”
  2. fjernet fra ”*Særligt udpegede Natura 2000-arealer til pleje*”
  3. tilføjet til ”*Særligt udpegede Natura 2000-arealer til rydning*”
  4. tilføjet til ”*Særligt udpegede Natura 2000-arealer til pleje*”

Der kan således maksimalt leveres 4 GIS-filer, så frem man har forslag af alle typer.

Vær opmærksom på, at det desuden er af afgørende betydning for den videre behandling, at der argumenteres fagligt for justeringsforslagene jf. ovenstående gennemgang.

Datamodellen til justeringsforslag og tilhørende vejledning kan downloades fra [Miljøstyrelsens WebGIS](https://miljoegis.mim.dk/cbkort?profile=natura2000tilskud-2023)-løsning.

Forslag sendes til [natur@mst.dk](mailto:natur@mst.dk). I mailens emnefeltet skrives ”Forslag til justering af kortgrundlag til tilskudskort fra [*xx kommune / offentlig lodsejers navn*]”.

Hvis der er spørgsmål til ovenstående kan man kontakte nedenstående.

Med venlig hilsen

|  |  |
| --- | --- |
| Maria Pécseli  Specialkonsulent | Miljøstyrelsen Nordjylland  idmpe@mst.dk | Heidi Vinther  Biolog | Miljøstyrelsen Arter & Naturbeskyttelse  hevin@mst.dk |

1. Ud over de nævnte ordninger anvendes kortlaget ”*Særligt udpegede Natura 2000-arealer til pleje”* også i forbindelse med bioordningerne ”*Miljø- og klimavenligt græs*” og ”*Biodiversitet og bæredygtighed*”, med henblik på at udelukke at man kan søge tilsagn til disse arealer under ordningerne. [↑](#footnote-ref-1)
2. <https://lbst.dk/tilskud-selvbetjening/tilskudsguide> [↑](#footnote-ref-2)
3. <https://miljoegis.mim.dk/cbkort?profile=natura2000tilskud-2023> [↑](#footnote-ref-3)